G.K. Chesterton

Gilbert Keith Chesterton, bedre kjent som G. K. Chesterton, (født 29. mai 1874 i London, død 14. juni 1936 i Beaconsfield) var en britisk forfatter, teolog, filosof, dramatiker, journalist, taler, kunst- og litteraturkritiker, biograf og apologet for kristendommen. Han er ofte referert til som «paradoksets fyrste». Chesterton er velkjent for sine fortellinger om detektiven Fader Brown.


== Liv og virke ==


=== Bakgrunn ===
Chesterton ble født i Campden Hill i London-bydelen Kensington som sønn av en eiendomsmegler. Familien var protestantisk og tilhørte unitarierne, mern de lot gutten døpe i den anglikanske kirke. 
Han fikk sin grunnutdannelse ved  St Paul's School. Ifølge sin selvbiografi ble han som ung mann fascinert av det okkulte, og sammen med sin bror Cecil, eksperimenterte han med ouijabrett.Chesterton studerte deretter kunst ved Slade School of Fine Art for å bli illustratør, men i stedet ble han kunstkritiker av yrke.


=== Karriere ===
Han arbeidet som journalist i liberale aviser, men vegret seg for å bli satt i bås som enten liberal eller konservativ, og hadde et uvanlig bredt interessefelt. Han konverterte fra den anglikanske til den katolske kirke i 1922, og utfoldet et variert forfatterskap, også om kristne emner.
Han skrev en rekke biografier, blant annet om Robert Browning 1904, Charles Dickens 1906, George Bernard Shaw 1909, Francisco Solano 1925, William Cobbett 1926 og Robert Louis Stevenson 1927.
Han huskes best for sine 48 kriminalnoveller om den tilsynelatende naive detektiven Fader Brown, men skrev også krim med andre hovedpersoner, blant annet om Basil Grant som løser sine saker ved intuisjon og om Mr Pond som stadig stilles for nye paradokser.
John Dickson Carrs romandetektiv Gideon Fell skal angivelig være et portrett av G.K. Chesterton.Selv beskrev Chesterton seg selv først og fremst som journalist. Han bidro til, og var redaktør for, avisene Eye Witness, New Witness og G.K's Weekly, som gikk inn for den sosiale filosofien distributisme. Hans store interesse var de politiske og sosiale urettferdigheter, noe som ble gjenspeilet i verkene Heretics (1905) og Orthodoxy (1909).


== Bøker på norsk ==
Den katolske kirke og konversion, overs. Ebba Svarstad, Aschehoug forlag, 1929.
Det evige menneske, overs. Sigrid Undset, Aschehoug forlag, 1931.
Paradoks, overs. Stephan Tschudi, Land og Kirke, 1949 (originaltittel Orthodoxy).
Utgivelser av Fader Brown's Innocence på norsk:
Fader Brown og hans oplevelser, overs. Hans Jonstang, Aschehoug forlag, 1916.
Den uskyldige Fader Brown, overs. Per Th. Edwardsen (ett kapittel av Axel Amlie), Gyldendal, 1973.
Fader Browns hemmelighet, overs. Axel Amlie, utvalg ved pater Aage Hauken, Dreyer forlag, 1989. ISBN 82-09-10546-9
Den kloke fader Brown, overs. Finn B. Larsen, Norild Forlag, 1994. ISBN 82-7225-230-9


== Referanser ==


== Eksterne lenker ==
(en) Offisielt nettsted 
(en) Gilbert Keith Chesterton – kategori av bilder, video eller lyd på Commons 
(en) G. K. Chesterton – galleri av bilder, video eller lyd på Commons 
(en) G.K. Chesterton på Internet Movie Database 
(sv) G.K. Chesterton i Svensk Filmdatabas 
(en) G.K. Chesterton på AllMovie 
(en) G.K. Chesterton hos Internet Broadway Database 
(en) G.K. Chesterton hos Internet Broadway Database 
(en) G.K. Chesterton på Discogs 
(en) G.K. Chesterton på Discogs 
(en) G.K. Chesterton på MusicBrainz 
(en) G.K. Chesterton på MusicBrainz